ซัมมิทฯลีสซิ่งลุยเปิดสาขาเพิ่ม
ซัมมิท แคปปิตอล ลีสซิ่ง ลุยเปิดสาขาเดือนละแห่ง ให้คลุมทั่วประเทศ ขึ้นเป็นเบอร์หนึ่ง
15 มี.ค. 2559

ซัมมิท แคปปิตอล ลีสซิ่ง ลุยเปิดสาขาเดือนละแห่ง ให้คลุมทั่วประเทศ ขึ้นเป็นเบอร์หนึ่ง
นายวิชิต พยุหนาวีชัย ประธานเจ้าหน้าที่บริหาร บริษัท ซัมมิท แคปปิตอล ลีสซิ่ง เปิดเผยว่า บริษัทมีแผนจะเปิดสาขาให้ได้เดือนละ 1 แห่ง เพื่อให้ครอบคลุมพื้นที่บริการทั่วประเทศ 65 จังหวัด ภายในกลางปี 2560 จากปัจจุบันมี 41 จังหวัด ซึ่งจะทำให้สามารถสร้างยอดปล่อยสินเชื่อเช่าซื้อรถจักรยานยนต์ได้ถึงเดือนละ 1 หมื่นคัน และขึ้นเป็นผู้นำของอุตสาหกรรมนี้ได้ในปี 2562 ตามยุทธศาสตร์เชิงรุกที่ได้วางไว้
ทั้งนี้ หลังจากล่าสุดได้เปิดตลาดภาคใต้เริ่มที่ จ.สุราษฎร์ธานี และนครศรีธรรมราช เมื่อเดือน มิ.ย.ปีก่อน ได้รับการตอบรับเป็นอย่างดีจากร้านค้าพันธมิตรในพื้นที่กว่า 30 ราย มียอดปล่อยสินเชื่อเช่าซื้อรถจักรยานยนต์ 250-350 คัน/เดือน หรือประมาณ 110 ล้านบาท ดังนั้น ปีนี้จึงมีแผนเพิ่มสาขาในภาคใต้อีกหลายจังหวัด เช่น จ.ภูเก็ต ระนอง กระบี่ ชุมพร เพื่อรองรับความต้องการของลูกค้าที่เพิ่มมากขึ้น
“ตามเป้าหมายของเราต้องการให้บริการได้ครอบคลุมทั่วประเทศ อย่างเช่นในพื้นที่ภาคใต้ที่เราให้ความสำคัญและมองเห็นโอกาสในการขยายตัว โดยเลือกพื้นที่เพื่อเปิดศูนย์บริการนั้น ได้มีเกณฑ์พิจารณาจากจำนวนประชากร ซึ่งในภาคใต้ จ.นครศรีธรรมราช จะมีจำนวนประชากรสูงสุดคือมีประมาณ 1.5 ล้านคน อันดับ 2 และ 3 คือ จ.สงขลา และสุราษฎร์ธานี โดยอยู่ในวัยทำงานประมาณ 55% ของจำนวนประชากรทั้งหมด” นายวิชิต กล่าว
นอกจากนี้ ยังพิจารณาจากอาชีพ ซึ่งประชากรส่วนใหญ่มีอาชีพด้านการเกษตรถึง 48% และอื่นๆ เช่น การขาย การขนส่ง งานบริการ โรงแรม ส่งออก การผลิตและการบริการ 52% จะเห็นว่าในทุกอาชีพคือความเป็นไปได้ที่จะเป็นลูกค้าสินเชื่อเช่าซื้อทั้งหมด ขณะที่รายได้ต่อหัวของคนในพื้นที่สะท้อนถึงกำลังซื้อที่เป็นไปตามเกณฑ์ที่บริษัทกำหนดไว้เดือนละ 1 หมื่นบาท โดยสินเชื่อเช่าซื้อรถจักรยานยนต์ ลูกค้ามีภาระผ่อนชำระตั้งต้นอยู่ที่เดือนละ 2,000 บาทขึ้นไป รวมถึงความต้องการใช้รถจักรยานยนต์ ซึ่งจากสภาพพื้นที่ในภาคใต้ รถจักรยานยนต์น่าจะเป็นที่ต้องการ เพราะมีความคล่องตัวในการเดินทางได้